Bibliotekat amerikane i përshtaten rolit në rritje të kompjuterave
Megjithë shtimin e kompjuterave, punonjësit e bibliotekës janë të nevojshëm për t’u shërbyer nevojave të konsumatorëve
Bibliotekat publike në Shtetet e Bashkuara nuk janë më thjesht institucione të materialeve të shkruara. Katalogët në internet kanë zëvendësuar kartat, më shumë materiale janë në CD apo DVD dhe përdoruesit mund të kërkojnë për informacione edhe në qendra që fizikisht janë larg tyre. Ingrid Bowers është ndihmës menaxhere në Bibliotekën Pohik. Megjithë formatet e shumëllojshme të informacionit në shtyp dhe mediumet elektronike, zonja Bowers thekson rëndësinë që kanë punonjësit e bibliotekës për t’u shërbyer nevojave të konsumatorëve. Zonja Bowers thotë se konsumatorët në biblioteka mund t’i dërgojnë me email në shtëpi kërkimet e tyre. Ata mund të hyjnë edhe në bankën e informacionit të bibliotekës nga shtëpia, thotë menaxheri i bibliotekës, Jean Johnston. Johnston thotë se teknologjia e informacionit i ka lejuar bibliotekat publike të ofrojnë një shërbim të ri. Me përhapjen e pajisjeve mobile të internetit, bibliotekat publike po u japin vizitorëve mundësinë e hyrjes virtuale në bibliotekë nga kompjuterat portabël dhe një dhomë të qetë për të punuar. Teknologjia e re i lejon gjithashtu bibliotekat të ofrojnë tekste të veçanta për të verbërit dhe libra elektronikë për fëmijët. Sam Clay është drejtor në Administratën e Bibliotekave në distriktin Fairfax. Ai thotë se teknologjia e informacionit ka përmirësuar rolin e bibliotekave në edukimin dhe argëtimin e publikut. Në bibliotekat publike të ditëve tona, interneti tërheq shumë lloje vizitorësh. Por teknologjia e informacionit nuk po zëvendëson nevojat e njerëzve për të lexuar fizikisht libra. //ze//